FKB-data etableres, eies og forvaltes av Geovekst-partene i fellesskap. Ved å innføre lagring av FKB-data i Sentral felles kartdatabase vil dette gi tilgang til mer oppdaterte og bedre kvalitetssikrede kartdata for alle. Denne forbedrede kvaliteten oppnås ved at: Den sentrale basen oppdateres direkte fra den etaten der endringen oppstår. Krav til dataene i basen defineres og valideres kun ett sted. Det åpner for automatiske kontroller av data forvaltet i den sentrale basen (for eksempel geometrikontroller og konsistenskontroller mot andre datakilder som matrikkelen). Det muliggjør oppdatering av datasettet fra flere parter/ etater samtidig. Det åpner for at datagrunnlaget kan oppdateres av nye kilder – for eksempel gjennom nettdugnad (crowdsourcing) a la "Rettikartet". Det gir økt bruk av FKB-data i både offentlig og privat regi. Lagring i sentral base vil også gi en rasjonaliseringsgevinst. I forhold til dagens forvaltningsrutiner vil effektivisering skje ved at: Dataflyten mellom kommunene og den nasjonale forvaltningsløsningen automatiseres (ressurser til import/eksport, kopiering og kontroll av SOSI-filer kan omdisponeres). Sentral lagring av FKB legger grunnlag for rasjonalisering, sikring og forenkling av FKB-forvaltning hos partene. Det blir enklere å bruke FKB-data som kilde ved oppdatering av generaliserte kartserier (som for eksempel N50) når primærdataene til enhver tid er oppdatert.